贈致政曾宣德十二韵
作者：劉弇
朝代：宋

paragraphs: 自得逍遥物外情，肯將冠冕謾勞形。
門前始種先生柳，斗下重添處士星。
文豹霧中誰逐逐，飛鴻天外自冥冥。
最憐孤竹人高卧，却訝三閭客獨醒。
放曠七賢林下洞，棲遲六逸水邊亭。
和烟買得花栽潤，带雨移來藥顆馨。
鳬舄印殘蒼蘚綠，蝸廬築破遠山青。
消磨日月棋千局，笑傲雲霞酒一瓶。
隠几旋成招隠句，披衣新看養生經。
小軒靜把琴開匣，幽苑深將鶴剪翎。
明月有時來竹塢，紅塵無路到松扃。
幾多九老圖中景，都爲丹青入障屏。